Magashule bly aan as ANC se sekretaris-generaal | Maroela Media
Ace Magashule, sekretaris-generaal van die ANC, bly aan in sy pos en gaan nie opsy staan nie, al word hy in 'n hofsaak van omvattende betrokkenheid by korrupsie beskuldig.
Magashule se aanbod om eerder voor die ANC se sogenaamde integriteitskommissie te verskyn, is deur die regerende party se nasionale uitvoerende komitee (NUK) aanvaar.
Die integriteitskommissie het nog nooit in sy hele bestaan daarin geslaag om enigiemand te laat terugstaan uit sy of haar pos terwyl hy of sy strafregtelik aangekla is nie.
Die besluit is ná afloop van die NUK-vergadering deur Ramaphosa voorgehou as 'n groot oorwinning vir eenheid in die ANC, maar daar is konsensus in politieke kringe dat dit 'n reusagtige nederlaag vir Ramaphosa verteenwoordig, hoewel dit nie onverwags was nie.
Ramaphosa het naamlik in Augustus aangekondig enige ANC-ampsdraer wat in 'n hof aangekla word, moet uit sy of haar pos opsy staan totdat die hofsaak afgehandel is.
Die kinkel in die kabel was presies soos verwag, naamlik dat enige aangeklaagde onskuldig is tot hy of sy skuldig bewys is.
Voorts het die NUK besluit almal in die land moet die situasie met die koronavirus in veral die Wes-Kaap, Oos-Kaap en KwaZulu-Natal ernstig opneem en dienooreenkomstig voorsorg tref.
Ander sake wat die NUK belangrik genoeg vir 'n besluit geag het, is dat die staat 'n farmaseutiese maatskappy moet begin, asook dat WVK-uitbetalings nou gedoen moet word en die Zondo-kommissie gerespekteer word.